text: ‘An Fuadach’ & Leabhar Breac | Leabhra Feabhra – Tabhair leabhar Gaeilge mar fhéirín an 1 Feabhra
  ‘An Fuadach’ & Leabhar Breac
  9 Deireadh an tSamhraidh, 2015 leabhrafeabhra	Freagra
  Tá ráfla ag imeacht go bhfuil sé beartaithe ag Leabhar Breac An Fuadach le R.L. Stevenson a fhoilsiú. Níl aon eolas againn ina thaobh seo ach is é is dóichí gur atheagrán d’aistriúchán Leon Uí Bhroin a foilsíodh in 1931 a bheidh ann (aistriúchán ar foilsíodh eagrán ciorraithe scoile de in 1965). Cibé ar bith, tá sceitimíní ar go leor léitheoirí de bharr na nuachta seo agus is fada leo dáta an fhoilsithe (agus dé bhrí gurb é Leabhar Breac an foilsitheoir, is féidir a bheith deimhin de go mbeidh dearadh an leabhair ar ardchaighdeán).
  Is rímhaith go mbeidh fáil arís ar an úrscéal seo, óir ní hé amháin gur úrscéal an-suimiúil é An Fuadach – go deimhin is ropleabhar é – ach tá spéis ag Gaeil ann ó foilsíodh é in 1886 de bhrí go dtráchtar ann ar an gcaidreamh idir Gael is Gall, ar an ról atá ag an dá chine sin i bhféiniúlacht na hAlban go háirithe.
  Rud eile de, dealraíonn sé go bhfuil an Stevensonach ar an scríbhneoir is mó ar aistríodh a shaothair go Gaeilge – tá siad sé cinn ann san iomlán, mar atá: Cás Aduain an Dr Jekyll agus Mhr Hyde (1929, 2014); An Fuadach; Caitríona (1934, arna aistriú ag an sáraistritheoir Seán Mac Maoláin); Mé Féin is M’Asal (1937, arna aistriú ag Seán Ó Ruadháin, fear na géarchúise gramadaí agus údar Ceart nó Mícheart), leabhar gearr taitneamhach faoi thuras sa bhFrainc a rinne Stevenson, leabhar a bhfuil meas air ag lucht labhartha na Fraincise i gcónaí; an clasaiceach, Maighistir Bhaile na Trágha (1938, arna aistriú ag Niall Ó Dónaill foclóirí); agus an ceann is úire, Oileán an Órchiste (Leabhar Breac, 2014).
  Siar“Mo thrí thrua naoi n-uaire a mbaois – d’fhágadar seilbh againn ar mhairbh na bhFiann”AniarLeabhair faoi Dhónall Ó Conaill